
LIETUVOS RESPUBLIKOS SEIMO KANCELIARIJOS
TEISĖS DEPARTAMENTAS

IŠVADA
DĖL LIETUVOS RESPUBLIKOS ŪKIO SUBJEKTŲ, PERKANČIŲ–PARDUODANČIŲ ŽALIĄ PIENĄ IR PREKIAUJANČIŲ PIENO GAMINIAIS, NESĄŽININGŲ VEIKSMŲ DRAUDIMO ĮSTATYMO NR. XII-1907 2 IR 5 STRAIPSNIŲ PAKEITIMO 
ĮSTATYMO PROJEKTO

2023-06-07 Nr. XIVP-2594(2)
Vilnius

Įvertinę projekto atitiktį Konstitucijai, įstatymams, teisėkūros principams ir teisės technikos taisyklėms, teikiame šią pastabą.
[bookmark: _GoBack]Projekto 1 ir 2 straipsniais keičiamo įstatymo 2 straipsnio 1 dalyje bei 5 straipsnio 1 dalyje siūloma nustatyti, kad žalio pieno pirkimo - pardavimo srityje tam tikras funkcijas atlieka „žemės ūkio ministro įgaliota institucija“. Pažymėtina, kad pagal galiojantį teisinį reguliavimą, įtvirtintą keičiamo įstatymo 2 straipsnio 1 dalyje, 5 straipsnyje, 6 straipsnio 1 dalies 1 punkte ir 14 straipsnyje, šias funkcijas vykdo viešoji įstaiga Kaimo verslo ir rinkų plėtros agentūra. Be to, keičiamo įstatymo 2 straipsnio 1 dalyje yra įvestas ir minėtos viešosios įstaigos pavadinimo trumpinys „(toliau – Agentūra)“, kuris vartojamas tolimesnėse keičiamo įstatymo nuostatose. Atkreiptinas dėmesys, kad projekto 1 straipsniu keičiamo įstatymo 2 straipsnio 1 dalyje, įrašius vietoj nurodytos konkrečios viešosios įstaigos žodžius „žemės ūkio ministro įgaliota institucija“, tuo pačiu atsisakoma ir įvesto minėto trumpinio. Atsižvelgus į tai, neaiškiomis tampa tos keičiamo įstatymo nuostatos, kuriose yra vartojamas trumpinys „Agentūra“ ir kurios teikiamu projektu nėra keičiamos (pavyzdžiui, nėra aišku, kokios Agentūros, kaip nesąžiningų veiksmų kontrolės institucijos, funkcijos nustatomos keičiamo įstatymo 5 straipsnio 2 ir 3 dalyse, 6 straipsnio 1 dalies 1 punkte, 14 straipsnyje). Siekiant teisinio aiškumo, projekto nuostatos turėtų būti tikslinamos: arba teikiamu projektu keistini ir tie keičiamo įstatymo straipsniai, kuriuose vartojamas trumpinys „Agentūra“, vietoj trumpinio įrašant formuluotę „žemės ūkio ministro įgaliota institucija“; arba projekto 1 straipsniu keičiamo įstatymo 2 straipsnio 1 dalyje nurodytinas konkrečios nesąžiningų veiksmų kontrolės įstaigos pavadinimas, o projekto 2 straipsniu keičiamo įstatymo 5 straipsnio 1 dalyje turėtų būti įvedamas šios įstaigos pavadinimo trumpinys „(toliau - Agentūra)“. Kartu atkreiptinas dėmesys, kad pagal Teisės aktų projektų rengimo rekomendacijų, patvirtintų teisingumo ministro 2013 m. gruodžio 23 d. įsakymu Nr. 1R-298 (2021 m. lapkričio 18 d. įsakymo Nr. 1R-388 redakcija), 115 punkto nuostatą, trumpinyje turi būti vartojamas gimininis žodis, kad būtų aiški tokio trumpinio sąsaja su visu pavadinimu.



Departamento direktorius							       Dainius Zebleckis

